***Forslag til leserinnlegg***

*Send tilpasset leserinnlegg på e-post til din lokalavis. Husk å undersøke om redaksjonen har spesifikke krav til antall ord eller antall tegn, før du sender.*

**65 prosent av klær som kastes er fullt brukbare ting**

Har du skapet fullt av klær du ikke bruker? Du er ikke alene.

Nordmenn kjøper i gjennomsnitt 16,9 kilo nye klær og sko hvert år, ifølge en kartlegging fra Norsus publisert i 2023. En rapport fra forskningsprosjektet Wasted Textiles anslår at vi kvitter oss med 79.000 tonn tekstiler årlig. Av disse havner mer enn halvparten i restavfallet, selv om hele 65 prosent av det som kastes er fullt brukbare ting.

Du kan være en del av løsningen! For tredje år samarbeider Norges Husflidslag med Naturvernforbundet om Den store klesbyttedagen lørdag 27. april. Det er et enkelt og konkret initiativ for å redusere miljøbelastning av klesforbruk. Og klesbytting utgjør en reell forskjell.

I 2023 gikk 274 arrangementer av stabelen på Den store klesbyttedagen. Med over 12.500 deltakere fikk nærmere 67.900 plagg nye eiere. Det tilsvarer en miljøbesparelse på omtrent 450.000 CO2, 94.687.500 liter vann og 48.750 kilo kjemikalier, fremfor å kjøpe nytt, ifølge tall fra Naturvernforbundet.

Det er allerede mer enn nok klær i omløp. Det mest bærekraftige du kan gjøre, er å bruke klærne du har lenger. Å ta vare på det du har og reparere det som er ødelagt, utgjør en forskjell og er et viktig miljøtiltak.

På Den store klesbyttedagen 27. april på [sted og tidspunkt] kan du ta med klær du ikke lenger bruker og bytte til deg nye. Dine gamle klær får nytt liv, og du kan friske opp garderoben helt gratis med klær du faktisk har lyst til å bruke. Det er vinn-vinn for deg, lommeboka og miljøet.

I tillegg arrangeres Fikselaug av [Navn] husflidslag. Her kan du få hjelp av kyndige hender til å lære å reparere det som er ødelagt selv. [Navn] husflidslag arrangerer dessuten Fikselaug jevnlig gjennom hele året. Det er åpent for alle uansett ferdighetsnivå!

Norges Husflidslag jobber for å ta vare på tradisjonshåndverk, kunnskap og skaperglede, og gi dette videre til nye generasjoner. Gjennom satsingen Holdbart er målet å synliggjøre verdien av godt håndverk og inspirere deg til å ta vare på tingene dine.

Vær en del av løsningen og bli med på Den store Klesbyttedagen!

[Ditt navn], [tittel] i [Navn] husflidslag